মুগা খান মসজিদ

মুগা খান মসজিদ বাংলাদেশের বরিশাল জেলার এ বাকেরগঞ্জ উপজেলার চরামদ্দি ইউনিয়নের চরামদ্দি গ্রামের মিয়া বাড়ির হাট সংলগ্ন চরকাউয়া গোমা সড়কের পূর্ব পাশে অবস্থিত একটি প্রাচীন মসজিদ। এটি মুসলিম স্থাপত্যশিল্পের একটি নিদর্শন হিসেবে বিবেচিত। ধারণা করা হয়, মুগা খান সতেরো শতকের শেষের দিকে মসজিদটি নির্মাণ করেছিলেন। প্রায় ৪০০ বছর আগে মুসলিম শাসনামলে এ স্থাপনা প্রতিষ্ঠিত হয়।

ইতিহাস
 স্থাপত্য 
মসজিদটি তিন গম্বুজবিশিষ্ট, যার মধ্যে মাঝের গম্বুজটি অপেক্ষাকৃত বড় এবং মেঝে থেকে এর উচ্চতা প্রায় ২৫ ফুট। মসজিদটি মূল আয়তাকার, উত্তর–দক্ষিণে দৈর্ঘ্য ৩৬ ফুট ও পূর্ব–পশ্চিমে প্রস্থ ১৮ ফুট। দেয়ালের পুরুত্ব প্রায় ৩৫ ইঞ্চি। ইট, চুন ও সুরকি দিয়ে এর নির্মাণকাজ সম্পন্ন হয়।  পূর্ব দিকে তিনটি খিলানযুক্ত প্রবেশপথ রয়েছে। প্রতিটি দরজার উচ্চতা ৬ ফুট ও প্রস্থ ৩ ফুট, আর উপরিভাগ অলঙ্কৃত নকশায় সজ্জিত। উত্তর ও দক্ষিণ পাশে দুটি জানালা রয়েছে, যেগুলো আলো ও বাতাস চলাচলের জন্য নির্মিত। প্রতিটি জানালার দৈর্ঘ্য প্রায় সাড়ে ৪ ফুট এবং প্রস্থ ৪ ফুট।  পশ্চিম দেয়ালে একটি মিহরাব আছে, যার উপরের অংশে ফুল–পাতার নকশা খোদাই করা হয়েছে। এছাড়াও ভেতরের বিভিন্ন স্থানে অলঙ্করণের ছাপ দেখা যায়। মসজিদের অন্যতম বৈশিষ্ট্য হলো ভেতরের চার দেয়ালের মাঝ বরাবর এক ফুট প্রশস্ত একটি অংশ ঘিরে কুরআনের আয়াত খোদাই করা হয়েছে। এর মধ্যে সূরা আল–ফাতিহা, সূরা আল ইখলাস ও সূরা আর রহমানসহ অন্যান্য আয়াত উৎকীর্ণ রয়েছে।

 তথ্যসূত্র 

বিষয়শ্রেণী:বরিশাল জেলার মসজিদ
বিষয়শ্রেণী:বরিশাল জেলার প্রত্নতাত্ত্বিক স্থান